### NN 24/2026 (9.3.2026.), Presuda Visokog upravnog suda Republike Hrvatske poslovni broj: Usoz-207/2023-6 od 23. veljače 2026.

VISOKI UPRAVNI SUD REPUBLIKE HRVATSKE

280

PRESUDA

Visoki upravni sud Republike Hrvatske u vijeću sastavljenom od sutkinja toga Suda Ljiljane Karlovčan-Đurović, predsjednice vijeća, Gordane Marušić Babić, Jelene Rajić, Željke Zrilić Ježek i mr. sc. Inge Vezmar Barlek, članice vijeća, uz sudjelovanje više sudske savjetnice Ane Matacin, zapisničarke, u postupku ocjene zakonitosti općeg akta pokrenutog po zahtjeva podnositelja TZ iz [adresa], OIB: [osobni identifikacijski broj], kojeg zastupaju odvjetnici iz Odvjetničkog društva Vukić, Jelušić, Šulina, Stanković, Jurcan & Jabuka iz Rijeke, Nikole Tesle 9/V-VI, na sjednici vijeća održanoj dana 23. veljače 2026.

presudio je

Ukida se Odluka o potvrđivanju svojstva komunalne infrastrukture i javnog dobra u općoj uporabi stečene danom njezine izgradnje ili uređenja (»Službene novine Grada Cresa«, godina I. – broj: 3 od 27. svibnja 2022.).

Obrazloženje

1. Podnositelj je ovom Sudu podnio zahtjev za ocjenu zakonitosti Odluke o potvrđivanju svojstva komunalne infrastrukture i javnog dobra u općoj uporabi stečene danom njezine izgradnje ili uređenja (»Službene novine Grada Cresa«, godina I. – broj: 3 od 27. svibnja 2022. – dalje: Odluka).

Podnositelj zahtjeva ističe da je u vrijeme donošenja osporene Odluke u zemljišnim knjigama bio upisao kao vlasnik 22/24 dijela nekretnine iz točke I. osporene odluke zemljišno-knjižne oznake kč. [katastarska čestica], oranica – voćnjak 2488 m² u zk. ul. [zemljišno-knjižni uložak], k.o. [katastarska općina]. Smatra da je osporenom Odlukom lišen prava vlasništva bez naknade protivno zakonu i Ustavu Republike Hrvatske. Navodi da na nekretnini ne postoji uređena javna zelena površina, kao niti izgrađeni ili uređeni park ili dječje igralište. Ističe da na nekretnini postoje dvije dječje ljuljačke koje svojom površinom zahvaćaju manje od 10 m² u odnosu na 2488 m² nekretnine. Navodi da je nekretninu stekao valjanim naplatnim poslom ugovorom o kupoprodaji s povjerenjem u zemljišne knjige te da nije bilo naznake postojanja bilo kakvih prava trećih osoba ili javnog dobra. Navodi da nekretninu održava isključivo on te da čisti i kosi travu i obilazi ju te upozorava neovlaštene osobe da na istoj ne smiju parkirati vozila. Grad Cres na predmetnoj nekretnini ne obavlja komunalnu djelatnost održavanja javnih površina. Predlaže da se Odluka u cijelosti ukine, a da se do donošenja odluke donese rješenje kojim se obustavlja izvršenje osporenog općeg akta do donošenja presude u ovom postupku.

2. Na navode iz zahtjeva očitovalo se Gradsko vijeće Grada Cresa. Smatra neetičnim zastupanje od strane odvjetničkog društva, koji su bili donedavni zastupnici Grada Cresa. Opširno navodi razloge iz kojih smatra da se radi o komunalnoj infrastrukturi za koju je jasno propisano u Zakonu o komunalnom gospodarstvu da se evidentira u katastru i upisuje u zemljišne knjige kao neotuđivo vlasništvo, odnosno suvlasništvo jedinice lokalne samouprave neovisno o postojanju upisa vlasništva i/ili drugih stvarnih prava. Predlaže da se zahtjev odbije.

3. Zahtjev je osnovan.

4. Odluka je donesena na temelju članka 132. Zakona o komunalnom gospodarstvu (»Narodne novine«, 68/18., 110/18. i 32/20. – dalje: ZKG) i članka 29. Statuta Grada Cresa (»Službene novine Primorsko-goranske županije«, 29/09., 14/13., 5/18., 25/18., 22/20. i 8/21. – dalje: Statut) na sjednici Gradskog vijeća održanoj dana 23. svibnja 2022.

Odluka propisuje:

I. potvrđuje se svojstvo komunalne infrastrukture i javnog dobra u općoj uporabi u neotuđivom vlasništvu Grada Cresa na nekretnini zemljišno – knjižne oznake kč. 4650/1, k.o. Cres, odnosno katastarske oznake kč. br. 3978, k.o. Cres – Grad – javna zelena površina.

II. Komunalna infrastruktura iz točke 1. ove odluke u naravi je javna zelena površina dječjeg igrališta i park Grabar, a isto nije evidentirano u katastarskom operatu zemljišnih knjiga u skladu sa stvarnim stanjem.

III. Primjenom odredbe članka 132. Zakona o komunalnom gospodarstvu, a temeljem Geodetskog elaborata izvedenog stanja komunalne infrastrukture, broj: 246/18. izrađen u ožujku 2022. od strane Geo Vv d.o.o. Rijeka, Jurja Dobrile 2, evidentirat će se stvarno stanje komunalne infrastrukture iz članka 1. ove odluke te će se kao novo stanje provesti upis javnog dobra u općoj uporabi u vlasništvu Grada Cresa, OIB: 88617357699, Creskog statuta 15, Cres III, ova odluka službi kao potvrda stvarnog stanja komunalne infrastrukture nastale danom njezine izgradnje, odnosno uređenja za potrebe provođenja geodetskog elaborata izvedene komunalne infrastrukture iz točke 2. ove odluke u katastru i zemljišnim knjigama, a sukladno naputku DGU, klasa: 011-01/19-01/03, urbroj: 541-01-19-11 od 2. travnja 2019. (točka 2.1. dokument Temelj za izradu elaborata). Dužan ju je provesti Općinski sud u Rijeci, Stalna Služba u Malom Lošinju, Zemljišno-knjižni odjel i Državna geodetska uprava, Područni ured za katastar Rijeka, Ispostava Cres.

IV. Ova odluka stupa na snagu dan nakon objave u Službenim novinama Grada Cresa.

5. U konkretnom slučaju, iako se radi o Odluci o potvrđivanju svojstva komunalne infrastrukture, ne radi se o potvrdi izdanoj o činjenicama o kojima se vodi službena evidencija na temelju odredbe članak 159. Zakona o općem upravnom postupku (»Narodne novine«, 47/09. i 110/21. – dalje: ZUP). U konkretnom slučaju iz sadržaja Odluke o potvrđivanju svojstva komunalne infrastrukture proizlazi da je donesena na sjednici Gradskog vijeća Grada Cresa održanoj dana 23. svibnja 2022., da je objavljena u »Službenom glasniku Grada Cresa«, godina I. broj: 3 od 27. svibnja 2022. Njome je propisano da stupa na snagu dan nakon objave u »Službenim novinama Grada Cresa«. Stoga navedena Odluka predstavlja odluku iz odredbe članka 62. stavak 1. i 4. ZKG-a, kojom se mijenja ili ukida pravo i pravni odnos navedene čestice.

6. Imajući u vidu navedeno, ovaj Sud je ocijenio zakonitost navedene odluke. Odluka je donesena na temelju članka 132. ZKG-a. Navedenom odredbom je propisano da komunalna infrastruktura iz članka 59. stavka 1. ovog Zakona izgrađena do dana stupanja na snagu ovog Zakona, koja nije evidentirana u katastru ili nije evidentirano njezino stvarno stanje, evidentira se u katastru na temelju geodetskog elaborata izvedenog stanja komunalne infrastrukture, potvrde jedinice lokalne samouprave da se radi o komunalnoj infrastrukturi, a koje pribavlja i nadležnom tijelu za katastar dostavlja jedinica lokalne samouprave, odnosno javni isporučitelj koji upravlja komunalnom infrastrukturom i rješenje nadležnog zemljišno-knjižnog suda o provedbi prijavnog lista u zemljišnu knjigu. Prijavni list za prethodnu provedbu u zemljišnoj knjizi izrađen u skladu sa pregledanim i potvrđenim geodetskim elaboratom izvedenog stanja komunalne infrastrukture i potvrdu jedinice lokalne samouprave da se radi o komunalnoj infrastrukturi zemljišno-knjižnom sudu po službenoj dužnosti dostavlja nadležni ured za katastar (stavak 1.). Potvrda jedinice lokalne samouprave iz stavka 1. ovog članka mora sadržavati katastarske i zemljišne oznake zemljišta na kojem se nalazi i tvrdnju da se radi o komunalnoj infrastrukturi (stavak 2.). Komunalna infrastruktura iz stavka 1. ovog članka evidentira se u katastru i upisuje u zemljišne knjige kao neotuđivo vlasništvo, odnosno suvlasništvo jedinice lokalne samouprave na čijem se području nalazi i/ili javnog isporučitelja koji upravlja komunalnom infrastrukturom neovisno o postojanju upisa vlasništva i/ili drugih stvarnih prava trećih osoba (stavak 3.). Na evidentiranje u katastru i upis u zemljišne knjige komunalne infrastrukture iz stavka 1. ovog članka ne primjenjuju se odredbe zakona kojim se uređuje prostorno uređenje o parcelaciji građevinskog zemljišta, niti odredbe drugih zakona i propisa kojima se uređuje katastar zemljišta i nekretnina, vlasništvo, druga stvarna prava i zemljišne knjige koje su protivne stavcima 1. i 2. ovog članka (stavak 4.). Evidentiranje u katastru i upis u zemljišne knjige komunalne infrastrukture na način propisan stavcima 1. 2. i 3. ovog članka ne isključuje mogućnost njihova evidentiranja u katastru i upisa u zemljišne knjige na način propisan zakonom i drugim propisima iz stavka 4. ovog članka (stavak 5.). Odredbe ovog članka ne odnose se na komunalnu infrastrukturu izgrađenu na zemljištu u vlasništvu Republike Hrvatske uređene zakonom kojim se uređuje upravljanje i raspolaganje imovinom u vlasništvu Republike Hrvatske (stavak 6.).

7. Iz svega navedenog proizlazi da citirani članak Zakona na temelju kojeg je odluka donesena sam po sebi ne daje ovlaštenje predstavničkom tijelu jedinice lokalne samouprave na donošenje općeg akta. Isto tako statutarna odredba sama po sebi bez odgovarajuće materijalno-pravne osnove također ne može biti valjana osnova za donošenje općeg akta.

8. Slijedom navedenog na temelju odredbe članka 162. stavak 3. Zakona o upravnim sporovima (»Narodne novine«, 36/24. – dalje: ZUS) ukinuta je osporena Oduka.

9. Odluka prestaje važiti danom objave presude u »Narodnim novinama« (članak 162. stavak 4. ZUS-a).

10. Kako je donesena odluka o meritumu, sud nije odlučivao o prijedlogu podnositelja zahtjeva za obustavu izvršenja osporavane odluke.

Poslovni broj: Usoz-207/2023-6
 Zagreb, 23. veljače 2026.

Predsjednica vijeća
 Ljiljana Karlovčan-Đurović, v. r.